清風長吟
作者：邵雍
朝代：宋

paragraphs: 宇宙中和氣，清泠無比方。
與時蠲疾病，爲歲造豐穰。
起自青蘋末，來從翠樹傍。
得逢明月夜，便入故人鄉。
密葉摇重幄，殷花舞靚粧。
兩三聲逈笛，千萬縷垂楊。
細度絲桐韻，深傳蘭蕙香。
樓臺臨遠水，軒檻近脩篁。
盛夏驅煩暑，初晴送晚凉。
輕披綠荷芰，緩透薄衣裳。
浪走翻翩袂，波生瀲灧觴。
閑愁難著莫，幽思易飛揚。
快若乘天馬，醒如沃蔗漿。
面前遊閬苑，坐上泛瀟湘。
不可將錢買，焉能用斗量。
依憑全藉德，收貯豈須倉。
無患兼并取，寧憂寇盜攘。
以茲爲樂事，未始有憂傷。